b'\n_START_ARTICLE_\nTelefoni\xc3\xb5igus\n_START_PARAGRAPH_\nTelefoni\xc3\xb5iguseks nimetatakse k\xc3\xb5nekeeles kellegi suhtes v\xc3\xb5imupositsioonil oleva isiku v\xc3\xb5imalust avaldada m\xc3\xb5jualusele survet tolle otsuste v\xc3\xb5i tegevuse m\xc3\xb5jutamiseks kas telefoni teel v\xc3\xb5i muul viisil, millest ei j\xc3\xa4\xc3\xa4 dokumentaalseid t\xc3\xb5endeid._NEWLINE_\xc3\x9cldjuhul on telefoni\xc3\xb5iguse kasutamine ebaseaduslik. K\xc3\xb5nekeelses t\xc3\xa4henduses v\xc3\xb5ib seda pidada korruptiivseks teoks. Eesti kriminaalseadustikus k\xc3\xa4sitleb telefoni\xc3\xb5igust n\xc3\xa4iteks m\xc3\xb5juv\xc3\xb5imuga kauplemise keeld._NEWLINE_Telefoni\xc3\xb5igust v\xc3\xb5ib kasutada n\xc3\xa4iteks poliitik, kes saab parteistruktuuride v\xc3\xb5i ametialase tegevuse kaudu suunata m\xc3\xb5jutatava jaoks olulisi otsuseid, kuid telefoni\xc3\xb5iguseks tarviliku m\xc3\xb5juj\xc3\xb5u v\xc3\xb5ivad anda ka isiklikud tutvused._NEWLINE_Telefoni\xc3\xb5igust on peetud omaseks N\xc3\xb5ukogude ajale. Ajaloolase T\xc3\xb5nu Tannbergi v\xc3\xa4itel juurdus telefoni\xc3\xb5igus NSV Liidus Jossif Stalini valitsemisajal. "Telefoni\xc3\xb5igust kasutati s\xc3\xb5jaj\xc3\xa4rgsetel aastatel j\xc3\xa4rjest enam k\xc3\xb5igil riigivalitsemise tasanditel. Seda ka liiduvabariigi tasandil," kirjutab Tannberg. "Telefoni\xc3\xb5igus oli n\xc3\xb5ukogudeaegsele b\xc3\xbcrokraatiale igati vastuv\xc3\xb5etav, kuna v\xc3\xb5imaldas tegelikust vastutusest k\xc3\xb5rvale hoida." Tema hinnangul on sel oluline m\xc3\xb5ju ka N\xc3\xb5ukogude ajastu uurimisele t\xc3\xa4nap\xc3\xa4eval: "Telefoni\xc3\xb5igusest tulenevalt j\xc3\xa4\xc3\xa4vad mitmete s\xc3\xbcndmuste tagamaad m\xc3\xb5istmatuks, kuna enamasti ei kajastunud telefoni teel antud korraldused hiljem paberil."_NEWLINE_Samalaadset praktikat v\xc3\xb5ib siiski kohata ka praeguses Eestis, selle suhtes esineb lahknevad seisukohti. Ajaleht P\xc3\xb5hjarannik nimetas 2004. aastal telefoni\xc3\xb5iguse kasutamiseks Narva linnavolikogu aseesimehe Larissa Olenina korraldust kultuurimaja juhile mitte lubada kultuurimajja T\xc5\xa1et\xc5\xa1eenia-teemalist dokumentaalfilmide festivali. Ivar Tallo on pidanud telefoni\xc3\xb5iguse rakendamiseks riigikogu \xc3\xb5iguskomisjoni esimehe, IRL-i liikme Marko Pomerantsi sekkumist Toila valla kohalikku poliitikasse 2012. aasta m\xc3\xa4rtsis, kui Pomerants helistas koalitsiooni volikogu esimehe kandidaadile Roland Peetsile ning soovitas Toila uuel koalitsioonil loobuda tema parteikaaslase, Toila volikogu esimehe Kalle Lehismetsa umbusaldamisest, sest vastasel juhul v\xc3\xb5ib riik j\xc3\xa4tta Toila sadama ja rannaala arendamise projekti toetuseta. Pomerants tunnistas oma tegu ka ajakirjanduses ning \xc3\xbctles, ei n\xc3\xa4inud oma k\xc3\xa4itumises midagi erakordset v\xc3\xb5i sobimatut.'